**สรวุฒิ เนื่องจำนงค์** (ชื่อเล่น: ต้น) เป็นนักการเมืองชาวไทยและเลขานุการรัฐมนตรีว่าการกระทรวงคมนาคม (นาย สุริยะ จึงรุ่งเรืองกิจ) เคยได้รับเลือกตั้งเป็นสมาชิกสภาผู้แทนราษฎรจังหวัดชลบุรี เขต 4 จำนวน 3 สมัย ปัจจุบันสังกัดพรรคเพื่อไทย และได้รับมอบหมายในการทำหน้าที่เป็นประธานกรรมาธิการสำคัญหลายคณะในสภาผู้แทนราษฎร

ประวัติและการศึกษา
------------------

สรวุฒิ เนื่องจำนงค์ มีชื่อเล่นว่า ต้น เกิดเมื่อวันที่ 28 กุมภาพันธ์ พ.ศ. 2517 ที่อำเภอบ้านบึง จังหวัดชลบุรี เป็นบุตรชายของนายประโยชน์ เนื่องจำนงค์ อดีตรัฐมนตรีช่วยว่าการกระทรวงอุตสาหกรรม และอดีตสมาชิกสภาผู้แทนราษฎรจังหวัดชลบุรี 2 สมัย สำเร็จการศึกษาชั้นมัธยมจากโรงเรียนบดินทรเดชา (สิงห์ สิงหเสนี) ระดับปริญญาตรี สาขาการเงินและการธนาคาร จากคณะพาณิชยศาสตร์และการบัญชี จุฬาลงกรณ์มหาวิทยาลัย, ปริญญาโท คณะเศรษฐศาสตร์ สาขาเศรษฐศาสตร์ (International Program) จากจุฬาลงกรณ์มหาวิทยาลัย , ELP University of California at Berkeley

การทำงาน
--------

สรวุฒิ เนื่องจำนงค์ เข้าสู่งานการเมืองโดยการชักชวนทั้งจากพรรคไทยรักไทย และพรรคประชาธิปัตย์ แต่ในปี 2548 เขาตัดสินใจลงสมัครรับเลือกตั้งสมาชิกสภาผู้แทนราษฎรแบบบัญชีรายชื่อ สังกัดพรรคประชาธิปัตย์ ต่อมาลงสมัครรับเลือกตั้งสมาชิกสภาผู้แทนราษฎรจังหวัดชลบุรีครั้งแรก ในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2550 สังกัดพรรคประชาธิปัตย์ และได้รับเลือกตั้งยกจังหวัด 

ต่อมาในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2554 ได้ลงสมัครในเขตเลือกตั้งที่ 4 แข่งขันกับ จิรวุฒิ สิงห์โตทอง จากพรรคเพื่อไทย และได้รับเลือกตั้งอีกเป็น ส.ส.สมัยที่ 2 เป็น 1 ใน 2 สมาชิกสภาผู้แทนราษฎรจังหวัดชลบุรีที่สามารถเอาชนะกระแสการเมืองพื้นที่ของพรรคพลังชลได้ ต่อมาในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2562 เขาย้ายไปลงสมัครในนามพรรคพลังประชารัฐ และได้รับเลือกตั้งอีกสมัย และเขาได้รับหน้าที่เป็นประธานกรรมาธิการหลายคณะ อาทิ ประธานคณะอนุกรรมาธิการครุภัณฑ์ และ ICT ใน กมธ.พิจารณาร่าง พ.ร.บ.งบประมาณรายจ่ายประจำปีงบประมาณ พ.ศ.2565 ประธานคณะกรรมาธิการวิสามัญพิจารณาร่างพระราชบัญญัติอ้อยและน้ำตาลทราย ประธานคณะกรรมาธิการวิสามัญพิจารณาศึกษาและแก้ไขปัญหาช้างป่า ประธานคณะกรรมาธิการแก้ไขร่าง พ.ร.บ.วัตถุอันตราย ประธานกรรมาธิการศาลภาษีอากรและวิธีพิจารณาคดีภาษีอากร และได้รับแต่งตั้งเป็นรองเลขาธิการพรรคพลังประชารัฐ

ในวันที่ 14 มีนาคม 2566 เขาได้โพสต์ผ่านเฟสบุ๊คส่วนตัวว่า "ผมขอกราบเรียนทุกท่านที่เคารพรักว่า ผมได้ตัดสินใจแน่นอนแล้วว่า จะไปทำงานร่วมกับพรรคเพื่อไทย โดยจะไปลาออกจากสมาชิกพรรคพลังประชารัฐในเร็วๆนี้" หลังจากมีกระแสข่าวหลายครั้งว่าเขาจะย้ายไปสังกัดพรรคเพื่อไทย

ในปี 2566 เขาได้รับแต่งตั้งเป็นเลขานุการรัฐมนตรีว่าการกระทรวงคมนาคม

เกียรติประวัติ
--------------

สรวุฒิ เนื่องจำนงค์ เคยได้รับแต่งตั้งเป็นตัวแทนรัฐบาลไทยเข้าร่วมประชุมกับสมาชิกสภาสูงสุดของประเทศในภูมิภาคเอเชียตะวันออกเฉียงใต้ที่เป็นผู้นำรุ่นใหม่ในโครงการ Genesis ณ ประเทศญี่ปุ่น เป็นคณะผู้แทนรัฐสภาไทย เยือนเกาหลีใต้อย่างเป็นทางการร่วมกับประธานรัฐสภาไทย(นายชัย ชิดชอบ)คณะกรรมาธิการเศรษฐกิจอาเซียน ในการประชุม AIPA เป็นผู้แทนไทยในการประชุมใหญ่วิสามัญรัฐสภาอาเซียน ครั้งที่ 30 ผู้แทนไทยและผู้บันทึกรายงานการประชุมทวิภาคีระหว่างอาเซียนกับประเทศสาธารณรัฐประชาชนจีน และเป็นตัวแทนประเทศไทยประชุม Council of Asian Liberals and Democrats (CALD) ครั้งที่ 9

เครื่องราชอิสริยาภรณ์
---------------------

* พ.ศ. 2563 –  เครื่องราชอิสริยาภรณ์อันเป็นที่เชิดชูยิ่งช้างเผือก ชั้นสูงสุด มหาปรมาภรณ์ช้างเผือก (ม.ป.ช.)
* พ.ศ. 2556 –  เครื่องราชอิสริยาภรณ์อันมีเกียรติยศยิ่งมงกุฎไทย ชั้นสูงสุด มหาวชิรมงกุฎ (ม.ว.ม.)

อ้างอิง
-------

1. 1 2  ส.ส.ต้น ยันจับมือ ส.ส.นิ่ม หนุนลงพลังประชารัฐเขต 4 ชลบุรี
2. 1 2  ในเสียงปี่กลอง สรวุฒิ เนื่องจำนงค์ "การเมือง" ก่อนลงสนาม
3. ↑  "University of California, Berkeley", *Wikipedia* (ภาษาอังกฤษ), 2021-09-09, สืบค้นเมื่อ 2021-09-11
4. ↑  "นายสรวุฒิ เนื่องจำนงค์ ประธานคณะอนุกรรมาธิการครุภัณฑ์ และ ICT ใน กมธ.พิจารณาร่าง พ.ร.บ.งบประมาณรายจ่ายประจำปีงบประมาณ พ.ศ.2565 แถลงข่าวผลการประชุมคณะอนุ กมธ". *www.parliament.go.th*.
5. ↑  "รายนามกรรมธิการ". *www.parliament.go.th*.
6. ↑  "ประชุมคณะกรรมาธิการวิสามัญพิจารณาศึกษาและแก้ไขปัญหาช้างป่า ครั้งที่ 5". *www.parliament.go.th*.
7. ↑  matichon (2021-01-29). ""สรวุฒิ" นั่งประธานกมธ.พิจารณาร่างพ.ร.บ.วัตถุอันตราย เตรียมแก้ไขกำหนดหลักเกณฑ์กระบวนการพิจารณาวัตถุอันตราย". *มติชนออนไลน์*.
8. ↑  "สรวุฒิ" พร้อมทำหน้าที่ให้บ้านเมือง ถ้าผู้ใหญ่เมตตา
9. ↑  Bhattarada (2021-06-18). "เปิดรายชื่อ กก.บห. พรรคพลังประชารัฐชุดใหม่ 22 คน". *ประชาชาติธุรกิจ*.
10. ↑  ครม.เศรษฐา เห็นชอบตั้ง ขรก.การเมือง 34 ตำแหน่ง - ชัย วัชรงค์ โฆษกป้ายแดง
11. ↑  ราชกิจจานุเบกษา, ประกาศสำนักนายกรัฐมนตรี เรื่อง พระราชทานเครื่องราชอิสริยาภรณ์อันเป็นที่เชิดชูยิ่งช้างเผือกและเครื่องราชอิสริยาภรณ์อันมีเกียรติยศยิ่งมงกุฎไทย ประจำปี ๒๕๖๓ เก็บถาวร 2022-10-07 ที่ เวย์แบ็กแมชชีน, เล่ม ๑๓๘ ตอนพิเศษ ๑ ข หน้า ๖, ๒๒ มกราคม ๒๕๖๔
12. ↑  ราชกิจจานุเบกษา, ประกาศสำนักนายกรัฐมนตรี เรื่อง พระราชทานเครื่องราชอิสริยาภรณ์อันเป็นที่เชิดชูยิ่งช้างเผือกและเครื่องราชอิสริยาภรณ์อันมีเกียรติยศยิ่งมงกุฎไทย ประจำปี ๒๕๕๖ เก็บถาวร 2022-04-06 ที่ เวย์แบ็กแมชชีน, เล่ม ๑๓๐ ตอนที่ ๓๐ ข หน้า ๑๓, ๖ ธันวาคม ๒๕๕๖